**NOTĂ INFORMATIVĂ**

**la proiectul Hotărîrii Guvernului cu privire la modificarea și completarea unor hotărîri ale Guvernului**

În conformitate cu prevederile art. 4 alin. (9) lit. a) din Legea pentru punerea în aplicare a titlului V din Codul fiscal nr. 408-XV din 26 iulie 2001, Serviciul Fiscal de Stat, suplimentar la atribuţiile prevăzute de legislaţia fiscală, exercită şi atribuţii de organizare a evidenţei, evaluării şi vînzării bunurilor confiscate, bunurilor fără stăpîn, a bunurilor sechestrate perisabile sau cu termen de păstrare limitat, a corpurilor delicte, a bunurilor trecute în proprietatea statului cu drept de succesiune şi a comorilor (în continuare – bunuri).

Administrarea bunurilor se realizează în conformitate cu prevederile Regulamentului cu privire la modul de evidență, evaluare și vînzare a bunurilor confiscate, fără stăpîn, sechestrate ușor alterabile sau cu termen de păstrare limitat, a corpurilor delicte, a bunurilor trecute în posesia statului cu drept de succesiune și a comorilor, aprobat prin Hotărîrea Guvernului nr. 972 din 11.09.2001 (în continuare – Regulament).

Conform Regulamentului, de către Serviciul Fiscal de Stat se preiau la evidenţă următoarele categorii de bunuri:

- bunurile confiscate în folosul statului în baza sentinţelor şi hotărîrilor instanţelor judecătoreşti şi altor autorităţi de stat împuternicite să adopte astfel de hotărîri;

- bunurile fără stăpîn;

- bunurile trecute în posesia statului cu drept de succesiune;

- bunurile uşor alterabile sau cu termen de păstrare limitat, sechestrate de autorităţile de stat împuternicite (cu excepţia celor sechestrate în baza Titlul V al Codului fiscal);

- corpurile delicte, anexate la dosarele penale;

- comorile.

Bunurile care fac obiectul Regulamentului se comercializează prin următoarele modalităţi:

* prin comerţul de consignaţie;
* în baza unui contract de vînzare-cumpărare;
* pe bază de concurs.

Potrivit prevederilor Regulamentului:

- construcţiile (inclusiv locuinţele şi anexele acestora) care intră în proprietatea statului – se transmit cu titlu gratuit autorităţilor publice locale;

- terenurile proprietate privată şi terenurile cu destinaţie agricolă, aflate în proprietate privată şi trecute în posesia statului în baza dreptului succesoral, ca fiind fără stăpîn sau confiscate, se predau cu titlu gratuit autorităţii administraţiei publice locale în administrarea căreia se află aceste terenuri.

Astfel, proiectul propune modificarea Hotărîrii Guvernului nr.972 din 11 septembrie 2001 cu privire la aprobarea Regulamentului cu privire la modul de evidenţă, evaluare şi vînzare a bunurilor confiscate, fără stăpîn, sechestrate ușor alterabile sau cu termen de păstrare limitat, a corpurilor delicte, a bunurilor trecute în proprietatea statului cu drept de succesiune şi a comorilor, prin învestirea Serviciului Fiscal de Stat cu atribuţii de comercializare a bunurilor imobile prin licitații.

În acest sens, se propune ca, în cazul în care Serviciul Fiscal de Stat preia la evidență bunuri imobile ce fac obiectul Regulamentului, acestea să nu fie transmise cu titlu gratuit autorităţilor publice locale, dar să fie comercializate de către Serviciul Fiscal de Stat, iar sumele obținute din comercializarea bunurilor să se facă venit la bugetul de stat.

Corespunzător, se propune introducerea unui nou mod de comercializare a bunurilor ce fac obiect al Regulamentului, și anume comercializarea bunurilor imobile prin licitații.

Astfel, proiectul stabilește procedura de comercializare a bunurilor imobile prin licitații, fiind incluse norme ce vizează constituirea comisiei de licitație, atribuțiile și modul de organizare a acesteia, precum și condițiile de desfășurare și confirmare a rezultatelor licitațiilor.

În ceea ce privește mijloacele bănești rezultate în urma comercializării bunurilor imobile prin licitații, proiectul prevede expres faptul că mijloacele băneşti obţinute în rezultatul vînzării bunurilor imobile prin licitaţii și din taxa de participare la licitație se varsă în bugetul de stat.

Totodată, proiectul prevede că în cazul în care bunurile imobile nu sunt solicitate și nu pot fi comercializate în cadrul licitațiilor, acestea vor fi transmise cu titlu gratuit autorităților publice locale de la locul amplasării lor.

Prin urmare, modificarea respectivă va asigura majorarea încasărilor la bugetul de stat prin comercializarea de către Serviciul Fiscal de Stat a bunurilor imobile ce fac obiectul Regulamentului.

De asemenea, proiectul propune modificarea pct.20 din Regulament care stabilește organele abilitate cu evaluarea, încercările de laborator şi eliberarea deciziilor de expertiză, prin completarea acestuia cu o instituție nouă, și anume Laboratorul Vamal al Serviciului Vamal.

Astfel, dat fiind faptul că Laboratorul Vamal al Serviciului Vamal este organul abilitat cu efectuarea cercetărilor/încercărilor de laborator și a expertizei/evaluării mărfurilor în scopuri vamale, este necesară includerea acestuia în prevederile pct.20) din Regulament.

O altă modificare cuprinsă de proiectul în cauză constă în excluderea din Regulament a prevederilor ce se referă la comercializarea bunurilor prin intermediul Bursei Universale de Mărfuri a Moldovei, modificare operată în contextul lichidării Bursei Universale de Mărfuri a Moldovei.

În aceste circumstanțe, normele juridice ce stabilesc expunerea spre vînzare a bunurilor la Bursa Universală de Mărfuri a Moldovei, urmează a fi excluse, precum și abrogată Hotărîrea Guvernului nr.332 din 02.04.2004 pentru aprobarea Regulilor de expunere spre vînzare la Bursa Universală de Mărfuri a Moldovei a bunurilor sechestrate în scopul stingerii obligaţiilor fiscale, a bunurilor confiscate, fără stăpîn, sechestrate uşor alterabile sau cu termen de păstrare limitat, a corpurilor delicte şi a bunurilor trecute în posesia statului cu drept de succesiune.

Astfel, aprobarea propunerilor înaintate prin proiectul în cauză va asigura armonizarea legislației și aplicarea corectă a acesteia, care, în final, va prezenta beneficii pentru bugetul de stat.

Totodată, realizarea noilor reglementări expuse în proiect nu necesită cheltuieli financiare suplimentare.

**Secretar General de Stat Ion CHICU**